ലാപ്ടോപ്പുകളുടെ ബാറ്ററികൾക്ക് ഗൂഗിൾ ക്രോം ബ്രൌസർ ഹാനികരമാണെന്നു മൈക്രോസോഫ്റ്റ് പരീക്ഷണം . ക്രോം ബ്രൌസറിനെക്കാൾ നല്ലത് മൈക്രോസോഫ്റ്റിൻറെ എഡ്ജ് ആണെന്നാണ് പരീക്ഷണത്തിലൂടെ അവരുടെ അവകാശവാദം . നേരത്തെ ബ്രൌസറായ ഓപ്പറയ്ക്ക് പിന്നാലെയാണു ഗൂഗിൾ വിരുദ്ധ പ്രചാരണവുമായി മൈക്രോസോഫ്റ്റ് രംഗത്തുവന്നത് . ഇക്കുറി നാലു ബ്രൌസറുകൾ പരിശോധിച്ചതിൻറെ റിപ്പോർട്ട് സഹിതമാണ് അവകാശവാദം . ഗൂഗിൾ ക്രോം , മോസില്ല ഫയർഫോക്സ് , ഓപ്പറ , മൈക്രോസോഫ്റ്റ് എഡ്ജ് എന്നിവയാണു നിരീക്ഷണ വിധേയമാക്കിയത് . ഒരേ വീഡിയോ നാലു ബ്രൌസറുകളിലും പരീക്ഷിച്ചു . എഡ്ജ് ബ്രൌസർ ഉപയോഗിച്ച ലാപ്ടോപ്പിൽ ഏഴ് മണിക്കൂർ 22 മിനിറ്റാണു വീഡിയോ കണ്ടത് . എന്നാൽ ക്രോം ഉപയോഗിച്ചപ്പോൾ നാല് മണിക്കൂർ 19 മിനിറ്റ് കഴിഞ്ഞപ്പോൾ അതേ ലാപ്ടോപ്പിന്റെ ബാറ്ററി തീർന്നു . ഓപ്പറയ്ക്കായിരുന്നു രണ്ടാം സ്ഥാനം . ക്രോമിനെ അപേക്ഷിച്ചു 53 ശതമാനം ഊർജക്ഷമത എഡ്ജിനുണ്ടെന്നു മൈക്രോസോഫ്റ്റ് പറയുന്നു . ഇപ്പോൾ കൂടുതൽ ഉപയോക്താക്കളുള്ള ബ്രൌസർ ഗൂഗിൾ ക്രോമാണ് . ആധിപത്യം തിരിച്ചുപിടിക്കാനുള്ള മൈക്രോസോഫ്റ്റിൻറെ നീക്കത്തിന്റെ ഭാഗമായി റിപ്പോർട്ടിനെ കണക്കാക്കുന്നവരുമുണ്ട് .